CELEX: 62005TN0109
Language: el
Date: 2005-03-08 00:00:00
Title: Υπόθεση T-109/05: Προσφυγή της S.p.a. Navigazione Libera del Golfo κατά της Επιτροπής των Ευρωπαϊκών Κοινοτήτων, που ασκήθηκε στις 8 Μαρτίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/43
            
         Προσφυγή της S.p.a. Navigazione Libera del Golfo κατά της Επιτροπής των Ευρωπαϊκών Κοινοτήτων, που ασκήθηκε στις 8 Μαρτίου 2005
   (Υπόθεση T-109/05)
   (2005/C 106/84)
   Γλώσσα διαδικασίας: η ιταλική
   Η S.p.a. Navigazione Libera del Golfo (N.L.G.), με έδρα τη Νάπολη, εκπροσωπούμενη από τον δικηγόρο S. Ravenna, άσκησε στις 8 Μαρτίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων, με την οποία ζητεί την ακύρωση της αποφάσεως που εκδόθηκε στις 3 Φεβρουαρίου 2005 (1) δυνάμει του άρθρου 8 του κανονισμού (ΕΚ) 1049/2001, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (2), με την οποία επικυρώνεται η απόρριψη της υποβληθείσας από την προσφεύγουσα εταιρία αιτήσεως χορηγήσεως προσβάσεως σε συγκεκριμένα δεδομένα και στοιχεία.
   Τα ζητηθέντα από την προσφεύγουσα στοιχεία τα οποία η Επιτροπή αρνήθηκε να δημοσιοποιήσει σχετίζονται με τις πρόσθετες δαπάνες των υπηρεσιών μεταφοράς επιβατών μεταξύ του λιμένα Νάπολης Beverello και της νήσου Capri. Οι υπηρεσίες αυτές παρέχονται από τη δημόσια επιχείρηση Caremar S.p.a., με έδρα τη Νάπολη, στο πλαίσιο καθεστώτος παροχής δημοσίων υπηρεσιών, για τις οποίες η εν λόγω επιχείρηση λαμβάνει ετήσιες αποζημιώσεις (κρατικές ενισχύσεις) εγκριθείσες από την Επιτροπή με την απόφαση της 16ης Μαρτίου 2004, η οποία εκδόθηκε κατ' εφαρμογήν του άρθρου 88, παράγραφος 2, της Συνθήκης ΕΚ.
   Η προσφεύγουσα ζητεί από το Πρωτοδικείο:
   
               1)
            
            
               να ακυρώσει την απόφαση της Επιτροπής της 3ης Φεβρουαρίου 2005,
            
         
               2)
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα:
   Η Επιτροπή, κοινοποιώντας στην προσφεύγουσα την απόφαση της 16ης Μαρτίου 2004, με την οποία επικαλείτο λόγους προστασίας των εμπορικών συμφερόντων της Caremar, παρέλειψε, κατά την αιτιολόγηση της αποφάσεως, να δημοσιοποιήσει τα στοιχεία σχετικά με τις δαπάνες ασκήσεως των εμπορικών δραστηριοτήτων της Caremar, ειδικότερα δε τις πρόσθετες δαπάνες που σχετίζονται με τις συνδέσεις με την νήσο Capri, οι οποίες πραγματοποιούνται στο πλαίσιο καθεστώτος παροχής δημοσίων υπηρεσιών, καθώς και τις ετήσιες αποζημιώσεις που καταβάλλονται από τη Regione Campagnia [Περιφέρεια Καμπανίας] .
   Η προσφεύγουσα παρέχει ανέκαθεν ανάλογες υπηρεσίες μεταφοράς επιβατών στη γραμμή Νάπολη Beverello-Capri στο πλαίσιο καθεστώτος παροχής δημοσίων υπηρεσιών, χωρίς, ωστόσο, να λαμβάνει καμία επιδότηση για την αντιμετώπιση των πρόσθετων δαπανών που συνεπάγεται η παροχή των εν λόγω υπηρεσιών και εκτιμά, συνεπώς, ότι πρόκειται για διακριτική μεταχείριση.
   Η προσφεύγουσα, λαμβανομένου υπόψη του συμφέροντός της για άσκηση προσφυγής, καθώς και της ανάγκης πλήρους γνώσεως, κατά το συντομότερο δυνατόν, της αποφάσεως Caremar, προκειμένου να προστατεύσει τα συμφέροντά της και να προσβάλει, ενδεχομένως, την απόφαση της 16ης Μαρτίου 2004, υπέβαλε αίτηση χορηγήσεως προσβάσεως σε στοιχεία σχετικά με τις πρόσθετες δαπάνες του καθεστώτος παροχής δημοσίων υπηρεσιών που αφορούν τις συνδέσεις με την νήσο Capri και το ύψος των αντίστοιχων ενισχύσεων.
   Με απόφαση της 3ης Φεβρουαρίου 2005, η Επιτροπή αρνήθηκε τη χορήγηση προσβάσεως στα συγκεκριμένα στοιχεία, επικαλούμενη λόγους αναγόμενους, κατά το πλείστον, στην προστασία των εμπορικών συμφερόντων της Caremar.
   Με την προσφυγή της κατά της αποφάσεως αυτής, η N.L.G. υποστηρίζει ότι η Επιτροπή υπέπεσε –μεταξύ άλλων– σε σοβαρό νομικό σφάλμα, καθώς δεν έλαβε υπόψη τις διατάξεις της ανακοινώσεώς της C(2003) 4582, της 1ης Δεκεμβρίου 2003, σχετικά με το επαγγελματικό απόρρητο στις αποφάσεις για τις κρατικές ενισχύσεις (3), το άρθρο 17 των οποίων προβλέπει ρητώς διαφάνεια και δημοσιότητα ως προς τα δεδομένα και στοιχεία που αφορούν το κόστος των δημοσίων υπηρεσιών, καθόσον αυτά δεν θεωρούνται εμπιστευτικού χαρακτήρα και δεν καλύπτονται από το επαγγελματικό απόρρητο.
   
      (1)  Απόφαση μη δημοσιευθείσα.
   
      (2)  ΕΕΕΚ L 145, της 31ης Μαΐου 2001, σ. 43.
   
      (3)  ΕΕΕΚ C 297, της 9ης Δεκεμβρίου 2003, σ. 6.